VENDIM

Nr. 12, datë 15.1.2026
MBI DISA SHTESA DHE NDRYSHIME NË VENDIMIN E BORDIT TË ERE-s NR. 234, DATË 5.11.2024, “MBI LICENCIMIN E SHOQËRISË ‘DELTA PLAN STUDIO’ SHPK, NË VEPRIMTARINË E PRODHIMIT TË ENERGJISË ELEKTRIKE”

Në mbështetje të nenit 16 të ligjit nr. 43/2015, “Për sektorin e energjisë elektrike”, i ndryshuar; nenit 113, të ligjit nr. 44/2015, “Kodi i Procedurave Administrative i Republikës së Shqipërisë”; si dhe nenit 15 të rregullores “Për organizimin, funksionimin dhe procedurat e ERE-s”, miratuar me vendimin e Bordit të Entit Rregullator të Energjisë (ERE) nr. 96, datë 17.6.2016; Bordi i ERE-s, në mbledhjen e tij të datës 15.1.2026, mbasi shqyrtoi relacionin e përgatitur nga Drejtoria e Politikave të Burimeve të Rinovueshme, me nr. 25/1 prot., datë 14.1.2026, “Mbi disa shtesa dhe ndryshime në vendimin e Bordit të ERE-s nr. 234, datë 5.11.2024, “Mbi licencimin e shoqërisë shoqërinë ‘Delta Plan Studio’ sh.p.k. në veprimtarinë e prodhimit të energjisë elektrike”,

konstatoi se:

1. Të dhëna mbi shoqërinë “Delta Plan Studio” sh.p.k.

- Bordi i ERE-s, me vendimin nr. 234, datë 5.11.2024, ka licencuar shoqërinë “Delta Plan Studio” sh.p.k. në veprimtarinë e prodhimit të energjisë elektrike nga centrali fotovoltaik me kapacitet të instaluar 2 mw, në zonën kadastrale nr. 3038, fshati Povelçë, Njësia Administrative Dërmenas, Bashkia Fier, për një afat 30-vjeçar.

- Në kuptim të pikave 2 dhe 3 të vendimit nr. 234/2024, shoqëria duhet të dokumentojë fillimin e punimeve për ndërtimin e centralit fotovoltaik brenda afatit të fundit të vlefshmërisë së VNM-së paraprake (brenda datës 18.12.2025), ose duhet të depozitojë në ERE një VNM Paraprake të re, si dhe duhet të fillojë ushtrimin e aktivitetit të prodhimit të energjisë elektrike nga centrali fotovoltaik, brenda afateve të përcaktuara në kontratën me MIE.

- Në pikën 4 të vendimit nr. 234/2024, përcaktohet se ky vendim është objekt rishikimi nga ERE.

2. Korrespondenca dhe dokumentacioni i depozituar nga shoqëria
- ERE me shkresën nr. 2536 prot., datë 29.9.2025, ka kërkuar informacion ndaj shoqërisë lidhur me fillimin e punimeve për ndërtimin e centralit fotovoltaik brenda afatit të fundit të vlefshmërisë së VNM-së paraprake. Në përgjigje të sa më sipër, shoqëria “Delta Plan Studio” sh.p.k. me shkresën nr. 12/1 prot., datë 3.10.2025, protokolluar në ERE me nr. 2533/1 prot., datë 6.10.2025 ka bërë me dije se nuk ka filluar ende punimet për ndërtimin e centralit fotovoltaik, pasi janë në pritje të pajisjes me leje zhvillimi dhe në rast se nuk do të fillojnë punimet brenda afatit të përcaktuar do të depozitojnë një VNM paraprake të re.

- Në vijim, shoqëria “Delta Plan Studio” sh.p.k. me shkresën nr. 1 prot., datë 6.1.2026, protokolluar në ERE me nr. 25 prot., datë 7.1.2026 ka depozituar VNM paraprake të re, për shkak se nuk ka arritur të fillojë punimet brenda afatit të përcaktuar në pikën 2 të vendimit të Bordit të ERE nr. 234, datë 5.11.2024. 

- VNM paraprake e re është lëshuar nga Agjencia Kombëtare e Mjedisit më datë 6.1.2026, me nr. serie AN091220250068 dhe nr. komisioni 02 dhe në të gjithashtu përcaktohet, se: “Nëse projekti, që i është nënshtruar procesit të VNM-së, nuk fillon zbatimin në terren brenda 2 vjetëve nga data e miratimit të deklaratës mjedisore apo të vendimit për VNM-në paraprake, atëherë këto dokumente konsiderohen të pavlefshme dhe procesi i VNM-së fillon nga e para” .

- Gjithashtu, në referencë të kushtit të përcaktuar në pikën 3 të vendimit të Bordit të ERE nr. 234, datë 5.11.2024, shoqëria bën me dije se është ende në pritje të pajisjes me leje zhvillimi dhe më tej me leje ndërtimi nga ana e organeve përkatëse.

3. Analiza ligjore dhe vlerësimi
- Në kushtet e depozitimit të VNM paraprake të re nga ana e shoqërisë, vlerësohet se është e nevojshme të rishikohet afati i përcaktuar në pikën 2 të vendimit të ERE-s nr. 234, datë 5.11.2024.

- Vlerësohet se pika 2 e vendimit nr. 234/2024, duhet të ndryshohet si vijon: “Shoqëria duhet të dokumentojë fillimin e punimeve për ndërtimin e centralit fotovoltaik brenda datës 6.1.2028, ose duhet të depozitojë në ERE një VNM Paraprake të re”.

- Gjithashtu, në referencë të kushtit të përcaktuar në pikën 3 të vendimit të ERE-s nr. 234, datë 5.11.2024, ku shoqëria bën me dije se është ende në pritje të pajisjes me leje zhvillimi dhe më tej me leje ndërtimi nga ana e organeve përkatëse, lind nevoja që pas pikës 3 të shtohet pika 3/1 me përmbajtje si vijon: “Jo më vonë se 60 ditë nga fillimi i ushtrimit të aktivitetit shoqëria duhet të dokumentojë në ERE testimin e veprës”. 
- Në vijim vlerësohet i nevojshëm edhe ndryshimi i pikës 4 të vendimit nr. 234/2024, i cili përcakton se ky vendim është objekt rishikimi nga ERE, me qëllim saktësimin e objektit duke e riformuluar si vijon: “Ky vendim është objekt rishikimi nga ERE, në rast të plotësimit/mosplotësimit të kushteve të këtij vendimi dhe në rast të depozitimit të akteve të ndryshme nga ato që kanë shërbyer për marrjen e këtij vendimi”.

4. Nevoja për ndryshimin e vendimit
- Në mbështetje të nenit 113 të ligjit nr. 44/2015, “Kodi i Procedurave Administrative i Republikës së Shqipërisë”, i cili parashikon se një akt administrativ mund të ndryshohet, shfuqizohet apo anulohet, kryesisht nga organi publik që ka kompetencë për ta nxjerrë atë, vlerësojmë që duhet të ndryshohen pikat 2 dhe 4 të vendimit të bordit të ERE-s nr. 234, datë 5.11.2024, si dhe pas pikës 3 të tij, të shtohet pika 3/1 si më sipër argumentuar. 

Për gjithë sa më sipër, Bordi i ERE-s

VENDOSI:

1. Miratimin e disa shtesave dhe të ndryshimeve në vendimin e ERE-s nr. 234, datë 5.11.2024, si vijon: 

a) Pika 2 e vendimit të ERE-s nr. 234, datë 5.11.2024, ndryshon dhe bëhet: “Shoqëria duhet të dokumentojë fillimin e punimeve për ndërtimin e centralit fotovoltaik brenda datës 6.1.2028, ose duhet të depozitojë në ERE një VNM paraprake të re”.
b) Pas pikës 3 të vendimit të ERE-s nr. 234, datë 5.11.2024, shtohet pika 3/1 me përmbajtje si vijon: “Jo më vonë se 60 ditë nga fillimi i ushtrimit të aktivitetit duhet të dokumentojë në ERE testimin e veprës”.

c) Pika 4 e vendimit të ERE-s nr. 234, datë 5.11.2024, ndryshon dhe bëhet: “Ky vendim është objekt rishikimi nga ERE, në rast të plotësimit/mosplotësimit të kushteve të këtij vendimi dhe në rast të depozitimit të akteve të ndryshme nga ato që kanë shërbyer për marrjen e këtij vendimi”.

2. Drejtoria e Politikave të Burimeve të Rinovueshme të njoftojë shoqërinë “Delta Plan Studio” sh.p.k., Ministrinë e Infrastrukturës dhe Energjisë, “OSSH” sh.a., “FTL” sh.a. dhe “ALPEX” sh.a., lidhur me vendimin e bordit të ERE-s.

Ky vendim hyn në fuqi menjëherë.

Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes dijeni, rishikimin e vendimit të Bordit, në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi, apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.

Ky vendim botohet në Fletoren Zyrtare.

 KRYETAR

 Petrit Ahmeti

